open-index/open-wikipedia-markdown huggingface dataset:
בית הזיכרון אלי ויזל

**בית הזיכרון [[אלי ויזל]]** (ברומנית: **Casa Memorială Elie Wiesel**) הוא מוזיאון השוכן בבית בו נולד אלי ויזל ובו התגורר עד גיל 15. המוזיאון עוסק בחייו ובמורשתו של אלי וויזל, ובתולדות הקהילה היהודית בסיגט ובמרמורש.

בית הזיכרון אלי וִיזל נמצא בעיר סיגֶט ברומניה, ברחוב דְרָגוֹש ווֹדָה פינת רחוב תוּדוֹר ולָדימירֶסְקוּ, אזור בו הייתה בעבר אחת השכונות היהודיות בסיגט.

הבית נפתח בשנת 2002 במעמד נשיא רומניה, יון איליאסקו , אלי ויזל ודיפלומטים מישראל ומארצות הברית. הבית מארח גם את מוזיאון התרבות היהודית של משמורש (ברומנית: Muzeul Culturii Evreieşti din Maramureş)

## תיאור המוזיאון
זהו בית אופייני לעיירות טרנסילבניה ומזרח אירופה של סוף המאה ה-19 ותחילת המאה ה-20 בכל הקשור לאדריכלות ולסידור הפנימי של הבית. המוזיאון מציג את חייו ואת פעילותו של אלי ויזל על רקע חיי הקהילה היהודית בסיגט ובמרמורש. במוזיאון חמישה חדרים וחצר קטנה.

**החדר הראשון** משחזר את אווירת הבית היהודי בה גדל אלי ויזל, באמצעות רהיטים ותצלומים של משפחות יהודיות מסיגט.

**בחדר השני** מוצגים בארונות זכוכית חלק מעבודותיו של אלי ויזל ותמונות מביקוריו בסיגט. בחדר שוחזרה פינת העבודה של אלי ויזל.

**בחדר השלישי** מוצגים תצלומים, מסמכים, חפצים אישיים ועדויות להשפעת תכתיב וינה מ-30 באוגוסט 1940 על גורלן של הקהילות היהודיות. על פי התכתיב הועברו אזור מרמורש ואזור צפון טרנסילבניה, בהם קהילות יהודיות רבות, להונגריה כל היהודים שגרו באזורים אלה נשלחו בהמשך למחנות ריכוז.

**בחדר הרביעי** מוצגות עדויות לחיי החברה והדת של יהודי סיגט ומרמורש בתקופה שלפני מלחמת העולם השנייה. מסמכים מהארכיון הלאומי של רומניה מעידים על נוכחות יהודית גדולה במקום כבר במאה ה-17. בחדר מוצגים גם תשמישי קדושה וכלי בית.

**בחדר החמישי** מוצגות תמונות של אישים מובילים בקהילה היהודית בסיגט איתם נפגש אלי ויזל, המוזיקאי והמלחין הרי מיורוביץ, הסופר והמחזאי לודוביק ברוקשטיין, והגרפיקאי פרופסור וסילה קזאן.

הבית עבר שיפוץ חיצוני ופנימי במסגרת פרויקט ”JCulture” לשיתוף פעולה בין הונגריה, סלובקיה, רומניה ואוקראינה שנחתם בסוף שנת 2020 ומטרתו חקר ושימור המורשת התרבותית היהודית באזורי הגבול בין המדינות. השיפוץ כלל בין היתר חידוש חלק מהתערוכות. בחצר, ליד לוח הזיכרון ליהודי מרמורש שנספו בשואה, הוצבו פרוטומה של אלי ויזל ותצלומים רבים המציגים את חיי הקהילה היהודית בסיגט שלפני השואה.

המוזיאון נפתח מחדש בתום השיפוץ, באוקטובר 2022, עשרים שנה לאחר חנוכתו.

## קישורים חיצוניים

* סיור בבית הזיכרון אלי ויזל

## הערות שוליים

קטגוריה:רומניה: מוזיאונים להנצחת השואה
קטגוריה:רומניה: בתי מגורים
קטגוריה:סיגט: מבנים
קטגוריה:אלי ויזל
קטגוריה:מוזיאונים ביוגרפיים
מרדכי נגארי

הרב **מרדכי נגארי** (נולד בי"א בסיוון ה'תשי"ב, 4 ביוני 1952) הוא רבה הספרדי של העיר מעלה אדומים.

## ביוגרפיה
נולד בירושלים לאליהו ושרה נגארי, למד בישיבה התיכונית נתיב מאיר. לאחר מכן, למד בישיבת ההסדר כרם ביבנה, לאחר נישואיו למד בכולל 'כרם ביבנה'.. שירת בחיל השריון, ולחם במלחמת יום הכיפורים

בשנת 1984 התמנה לרבה של מעלה אדומים ומאז מכהן בתפקיד לצד הרב יהושע כ"ץ, רבה האשכנזי של העיר. בין היתר הם מנהלים ביחד בית דין לממונות בעיר. מכהן גם באופן זמני כרבה הרשמי של העיר ביתר עילית, בשל יציאתו לגמלאות של הרב הספרדי יעקב תופיק אביעזרי.

הרב נגארי הוא תלמידו של הרב מרדכי אליהו והיה מתייעץ איתו רבות, ובפרט בענייני הלכה.. היה מקורב גם לרב עובדיה יוסף.

חיבר ספר לזכרו '"איש ההליכות ואיש ההלכה – הראשון לציון המקובל האלקי הגאון הרב מרדכי אליהו זצוק"ל", מעלה אדומים, תש"ע.
בשנת תשפ"ד הצטרף לארגון "רבני תורת הארץ הטובה"

## חיים אישיים
נשוי ליונה ולהם 9 ילדים ומתגורר בעיר מעלה אדומים.

בנו, הרב רפאל נגארי, תושב היישוב נריה, שם הוא מלמד בתלמוד תורה.

חתנו הוא הרב שי לוי המכהן משנת 2016 בראשות ישיבת "עטרת מרדכי" בצפת. חתן נוסף, הרב אמיר הלוי, הוא מרבני ישיבת היכל אליהו בכוכב יעקב.

נכדו, רב"ט נריה אהרון נגארי (בנו של הרב רפאל נגארי מנריה), נרצח כלוחם בקרב בבסיס זיקים בשמחת תורה תשפ"ד.

## קישורים חיצוניים
* שיעוריו באתר ישיבה
* 
* 
* 
* כל הכתבות על הרב מרדכי נגארי, באתר ערוץ 7
* אבינעם מאיר, 

## הערות שוליים

קטגוריה:בוגרי ישיבת כרם ביבנה
קטגוריה:בוגרי ישיבת נתיב מאיר
קטגוריה:חיילי חיל השריון במלחמת יום הכיפורים
קטגוריה:מעלה אדומים: רבנים
קטגוריה:רבני הציונות הדתית בישראל
קטגוריה:רבני ערים בישראל
קטגוריה:ביתר עילית: רבנים
קטגוריה:איחוד רבני תורת הארץ הטובה
קטגוריה:תלמידי הרב מרדכי אליהו
קטגוריה:ישראלים שנולדו ב-1952
תקבולת

**תִּקְבּוֹלֶת** (בלועזית: **פָּרָלֶלִיזְם**) היא אמצעי ספרותי שרווח במיוחד בשירת המקרא, אך קיים לעיתים גם בפרוזה המקראית, בשירת ימי הביניים ובעת החדשה. שתי צלעות המקבילות זו לזו, בתוכן, בהטעמה, במקצב, בתבנית התחבירית או בחומר הסמנטי (לא כל תקבולת מתאימה בכל הקריטריונים הללו) - מכונות תקבולת. אברי התקבולת יכולים להיות שווים או שונים בגודלם או בצורתם, וההתקשרות יכולה לבוא על פי עקרונות שונים ואף על פי ניגודים.

מטרת התקבולת היא חזרה על הנושא במילים נרדפות, שונות ופעמים רבות ציוריות במיוחד, כדי להטמיע אותו בלב השומעים, וכדי לעטר את השיר או המבע באמצעים צורניים המייפים את הטקסט ומקלים על קליטתו.

הבישוף רוברט לאות' בספרו מ-1787 *Lectures on the Sacred Poetry of the Hebrews* היה בין הראשונים שהגדירו את המושג תקבולת, בזהותו שלוש צורות של תקבולות: נרדפת (סינונימית), ניגודית (אנטיתטית) ומשלימה (סינתטית).

## סוגי תקבולות
ניתן לסווג את התקבולות לשני סוגים:
*לפי תוכן: כמו בתקבולת נרדפת או משלימה; התקבולת חוזרת על פרטים או מפרשת ומוסיפה פרטים.
*לפי צורה: כמו בתקבולת מוצלבת או חסרה; התקבולת מדגישה את המבנה.

### תקבולת נרדפת
צורת התקבולת הרווחת ביותר היא זו שבה מקבילות וחופפות שתי צלעות/איברים בשיר, מבחינת התוכן, הצורה והמקצב.

### תקבולת ניגודית
שני אברי התקבולת מביעים דבר והיפוכו

### תקבולת משלימה
האיברים משלימים זה את זה

### תקבולת מדורגת
התפתחות הנושא באיברים

### תקבולת מוצלבת/מצטלבת (כִיאַסְטית)

סדר המילים המקבילות הפוך בשתי הצלעות.

### תקבולת חסרה
האבר השני מחסיר חלק מהמשפט שקיים באבר הראשון לדוגמה בשירת למך:

### תקבולת יאנוס

תקבולת יאנוס או תקבולת דו פרצופית; מילה נושאת שתי משמעויות מקבילות (או יותר): האחת על פי מה שנכתב לפניה, והשניה על פי הנכתב לאחריה. תופעה זו מכונה כך על שם האל הרומי יאנוס, בעל שני הפרצופים, אחד מביט מלפנים ואחד לאחור.

בדוגמה הבאה המילה זמיר היא בשני מובנים: זמירה (קציצת זמורות) וציפור שיר.

## לקריאה נוספת
* בנימין הרשב, "מקצבי המקרא", בספרו **תולדות הצורות של השירה העברית מן התנ"ך עד המודרניזם**, אוניברסיטת בר-אילן, תשס"ח, עמ' 27–40.
* מנחם זהרי, **נתיבות בשירה המקראית**, כרמל, 1933
* יהושע מנחם רוזנברג, אמצעים ספרותיים בשירה המקראית, **על המקרא ועל הוראתו**, חוב' א', משרד החינוך והתרבות – המינהל הפדגוגי – האגף לתוכניות לימודים, תשנ"ג, עמ' 48–76.
* יצחק אבישור, **החזרה והתקבולת בשירה המקראית והכנענית**, פרסומי מרכז ארכאולוגי, 2002.
* **מבוא למקרא**, יחידות 3 ,4 ,5, האוניברסיטה הפתוחה, תשמ"ח 1988–תש"ן 1990, עמ' 50–59.

## קישורים חיצוניים
* תקבולת - מט"ח, המרכז לטכנולוגיה חינוכית
* האוניברסיטה הפתוחה, דפוסי השירה המקראית
* בת-שבע ברוש, הוראת התקבולת בשירה המקראית, משרד החינוך
* 

## הערות שוליים

קטגוריה:טכניקות ספרותיות
קטגוריה:טכניקות ספרותיות בתנ"ך
קטגוריה:אמצעים רטוריים
אהרן דב הלפרין

**אהרן דב הלפרין** (נולד בכ"ז בכסלו תשי"ד, 4 בדצמבר 1953) הוא המייסד והעורך הראשי של שבועון כפר חב"ד.

## ביוגרפיה
נולד בירושלים לרב שמשון לייב הלפרין, נצר לרבי שניאור זלמן מליאדי מייסד חסידות חב"ד, ולמרים בתו של הרב יצחק דוד שאג-צוובנר. דודו הוא הרב שמואל אלעזר היילפרין, ראש ישיבת תורת אמת (חב"ד), ורב שכונת בית ישראל בירושלים. בבחרותו למד בישיבת קול תורה ושירת בצה"ל  ברבנות חיל האוויר. למד בישיבת תומכי תמימים המרכזית שבכפר חב"ד ולאחר מכן בישיבת תומכי תמימים שבמרכז חב"ד העולמי בניו יורק. לאחר שנת לימודים, הגיע עם קבוצה מתלמידי הישיבה לשנת שליחות בישיבת תורת אמת בירושלים. באב תש"מ (1980) עזב את תפקידו כמחנך לטובת שבועון כפר חב"ד שהחל להוציא כחודש לפני והוא משמש כעורכו הראשי עד היום. בין השנים תשמ"א - תשס"ז, נסע לביקורים בבתי חב"ד בעולם וכתב עליהם סדרת כתבות בעיתון בשם "חב"ד בעולם".

נודע בעיקר בשל כתיבתו הפובליציסטית במאבק לתיקון חוק "מיהו יהודי" ובמאבק נגד מסירת שטחים מארץ ישראל לערבים. שימש בעבר כחבר ב"ועד למען שלימות העם" ובין השנים תשמ"ד-תשמ"ז (1984–1987) השתתף בעריכת העלון "שלימות" של הוועד הנ"ל.כמו כן, השתמש בעיתון כבמה לתגובות כלפי פרסומים נגד חסידות חב"ד ונגד רבי מנחם מנדל שניאורסון, שהופיעו בעיקר בעיתונים החרדיים בישראל, "המודיע" ו"יתד נאמן", ובביטאוני חסידות סאטמר.

נישא לחיה ברכה, בתו של הרב זושא ריבקין, ממייסדי וגבאי בית הכנסת בית מנחם והתגורר בכפר חב"ד. לאחר נישואיו שימש כמורה בתלמוד תורה "אהלי תורה" בכפר. בשנת 1990 נפטרה אשתו, ולאחר מספר שנים נישא בשנית לרחל.

## ספריו
* **ורבים השיב מעוון**, שני כרכים - מופתים שחולל האדמו"ר מחב"ד שקירבו יהודים לדת, בהוצאת עיתון כפר חב"ד, תשנ"ח (1998)
***מעשה ברבי**, לקט סיפורים מהרבי על סדר הגדה של פסח, אדר תשע"ד (2014).
* **פרשיות עם הרבי** חמישה כרכים - סיפורים על האדמו"ר מחב"ד הקשורים לפרשת השבוע, בהוצאת עיתון כפר חב"ד, תשע"ד-תשע"ה (2014-2015).
* **סיפורי סבא** - סיפורים לגיל הרך.
* **ימים טובים עם הרבי** - סדרת ספרים על האדמו"ר מחב"ד הקשורים לחגי ישראל ומועדיו, בהוצאת עיתון כפר חב"ד, תשע"ד - תשע"ז (2016-2014)
* **רבי אומר** - סיפורים על הרבי מלובביץ' הקשורים לפרקי אבות, בהוצאת עיתון כפר חב"ד, תשע"ז
* **כמותו ממש** - הצצה לעולמם של השלוחים - הסיפורים שחוללו מהפך, בהוצאת עיתון כפר חב"ד, תשע"ז (2017)
* **רבי של כולן** - נשים מספרות על מופתים, יחידות, הוראות והדרכות מהרבי מלובביץ', בהוצאת עיתון כפר חב"ד, תשע"ח (2018)
* **נפלאות המבצעים** - סיפורים בעקבות המבצעים של הרבי מלובביץ', בהוצאת עיתון כפר חב"ד, תשע"ח
* **יחידויות** חמישה כרכים - אישים מספרים על ה'יחידות' שלהם עם הרבי מלובביץ', בהוצאת עיתון כפר חב"ד, תשע"ח-תשפ"א
* **שליחות מבראשית** שלוחי חב"ד מספרים על ה'יחידות' שלהם עם הרבי מלובביץ', בהוצאת עיתון כפר חב"ד, תשפ"ד, ב"כ

## קישורים חיצוניים

* 
* מבחר כתבות של הלפרין באתר כיכר השבת
* אהרן-דב הלפרין במתקפה חזיתית על 'משפחה' שטורעם.נט, כ"ה באדר ב' תשע"ד
* כיצד נהגה העיתונות החרדית בימי הגירוש חרדים 10, ח' אב התשע"ה
*

## הערות שוליים

קטגוריה:משפחת שאג-צוובנר
קטגוריה:בוגרי ישיבת קול תורה
קטגוריה:סגל שבועון כפר חב"ד
קטגוריה:סופרים כותבי עברית
קטגוריה:סופרים חרדים ישראלים
קטגוריה:עיתונאים ושדרנים חסידי חב"ד
קטגוריה:כפר חב"ד: אישים
קטגוריה:עורכי עיתונים ישראלים
קטגוריה:עיתונאים כותבי עברית
קטגוריה:עורכי עיתונים חרדים
קטגוריה:משפחת סלונים
קטגוריה:ישראלים שנולדו ב-1953
קול וויז'ן

**קול וויז'ן** בע"מ (מאנגלית: **Cool vision**) היא חברה פרטית בבעלותו של מולי ליטבק, אשר הוקמה על ידו בשנת 1994. החברה שוכנת בתל אביב ועוסקת בין היתר בפיתוח פלטפורמות וידאו למפגשים וירטואליים על גבי רשת האינטרנט.

## היסטוריה

החברה נוסדה בשנת 1994 בשם "**נטמץ**" ועסקה בתחילתה בהפעלת אתרי היכרויות. בשנת 1999 החברה נכנסה לעסקי הפורנוגרפיה המקוונת.
בספטמבר 2002 החברה החלה לפתח מוצרי וידאו צ'ט מבוססי תשלום המוטמעים באתרי פורנו מצלמה. בנובמבר 2002 הוחלף שם החברה לשמה הנוכחי.

הפעלת אתרי הפורנוגרפיה נעשית באמצעות החברה הקפריסאית "סובוניטו השקעות". אתרים אלה פועלים על גבי שרתים שנמצאים מחוץ לישראל, והגישה אליהם חסומה לבעלי כתובות IP ישראליות.

בשנת 2014 נחשף בתוכנית התחקירים "עובדה" כי החברה עומדת מאחורי הפעלתו של אתר imlive, שמטרתו היא מפגשי סקס וירטואליים ווידאו צ'ט בתשלום בין גולשים למשתתפי האתר. בנוסף, נחשפו השיטות לגיוס משתתפי שיחות הווידאו, וכן תנאי עבודתן והתשלום אשר הגיע להן מהגולשים והמשתתפים באתר.

כיום החברה מוחזקת במלואה על ידי מייסדה מולי ליטבק ומעסיקה כ-140 עובדים.

## קישורים חיצוניים
* 
* 
* 
* 

## הערות שוליים

2016 07
קטגוריה:חברות אינטרנט ישראליות
קטגוריה:ישראל: חברות שהוקמו ב-1994
כריסטופר רייבנסקרופט

**כריסטופר רייבנסקרופט** (באנגלית: **Christopher Ravenscroft**; נולד ב-1946) הוא שחקן אנגלי. תפקידו הידוע ביותר הוא מפקח בילוש מייק ברדן בסדרת הטלוויזיה "סיפורי המסתורין של רות רנדל" על פי ספרי "המפקח וקספורד" מאת רות רנדל.

## ביוגרפיה
רייבנסקרופט נולד בפרוור המפסטד של לונדון, וכיכב בכמה מהצגות בית הספר. הוא נרשם ללימודי משפטים באוניברסיטת לונדון. בהיותו באוניברסיטה המשיך לעבוד מעט בתיאטרון, והחליט שהוא מעדיף להיות שחקן מאשר עורך דין. הוא למד בבית הספר למשחק של תיאטרון בריסטול אולד ויק.

בתחילת שנות השבעים של המאה העשרים כשעבד בתיאטרון ליברפול פלייהאוס הכיר את אשתו לעתיד, קרוליין סמית. רייבנסקרופט חי בצ'יזוויק שבמערב לונדון.

## פילמוגרפיה
### קולנוע

### טלוויזיה

## תפקידים בתיאטרון
* "חייו והרפתקאותיו של ניקולס ניקלבי", הפקה של הלהקה השייקספירית המלכותית שצולמה והופצה על גבי DVD (1981–1982).
* "האשה בשחור", בתיאטרון אפולו בלונדון (2001–2002) שיחק בתפקיד הראשי בדמות ארתור קיפס.
* "לחנך את ריטה" מאת וילי ראסל, בתפקיד פרנק. תיאטרון דרבי פלייהאוס ותיאטראות אחרים (2003).
* "הסערה" בתפקיד פרוספרו, בתיאטרון ליברפול פלייהאוס (2005)
* "Bedroom farce", בתיאטרון וסט יורקשייר פלייהאוס (2009)
* "Alison's House", תיאטרון אורנג' טרי  (2009)
* "קומדיה של טעויות" התיאטרון הפתוח בריג'נטס פארק (2010)
* "The Conspirators" מאת ואצלב האוול בתפקיד דיקל (Dykl) בתיאטרון אורנג' טרי בריצ'מונד (2011)
* "The Winslow Boy" בתפקיד ארתור וינסלו בתיאטראות שונים. זכה בפרס התיאטרון של מנצ'סטר על תפקיד זה (2012)
* "Good Grief", שיחק בתפקיד The Suit בתיאטרון המלך באדינבורו ובתיאטראות נוספים (2012)
* "מחול המוות" מאת יוהאן אוגוסט סטרינדברג, שיחק בתפקיד קורט בתיאטרון גייט שבלונדון (2013)
* "The Notorious Mrs. Ebbsmith" מאת ארתור וינג פינרו, שיחק בתפקיד הדוכס מסנט אולפרט, בתיאטרון ג'רמין סטריט בלונדון (2014).

## קישורים חיצוניים

* 

## הערות שוליים

קטגוריה:שחקני קולנוע וטלוויזיה אנגלים
קטגוריה:שחקני תיאטרון אנגלים
קטגוריה:אנגלים שנולדו ב-1946
קורפוס הפאנצר ה-47 (ורמאכט)

**קורפוס הפאנצר ה-47** (בגרמנית: **XXXXVII. Panzerkorps**) היה קורפוס שריון של הוורמאכט במהלך מלחמת העולם השנייה.

## היסטוריה
### הקמת הקורפוס
הקורפוס גויס בגרמניה ב-20 ביוני 1940 בשם "הקורפוס ה-47", והועמד תחת פיקודו של יואכים למלזן, וב-25 בנובמבר 1940 הוסב לקורפוס ממונע.

### מבצע ברברוסה
במהלך מבצע ברברוסה פיקד למלזן על הקורפוס כחלק מארמיית הפאנצר השנייה במסגרת קבוצת ארמיות מרכז, ולחם עמו בקרב סמולנסק ובקרב על מוסקבה.

### החזית המזרחית 1942 - 1944
ב-21 ביוני 1942 הוסב הקורפוס לקורפוס פאנצר, והמשיך להילחם בחזית המזרחית, כחלק מארמיית הפאנצר השנייה במסגרת קבוצת ארמיות מרכז. ביולי 1943 הועבר הקורפוס תחת פיקוד הארמייה התשיעית, והשתתף במתקפה הגרמנית על האגף הצפוני של מבלט קורסק במסגרת קרב קורסק. בספטמבר 1943 הועבר הקורפוס תחת פיקוד הארמייה השמינית במסגרת קבוצת ארמיות דרום, ולחם עימה במערכה בשטח אוקראינה. במהלך החודשים הבאים התחלף הפיקוד על הקורפוס בתדירות גבוהה. ב-14 באוקטובר 1943 מונה היינריך אברבאך למפקד הקורפוס, וב-24 בחודש החליף אותו גאורג-וילהלם פוסטל. ב-4 בנובמבר 1943 מונה ארהרד ראוס למפקד הקורפוס. ב-25 בחודש החליף אותו רודולף פון בינאו, וב-31 בדצמבר 1943 מונה ניקולאוס פון פורמן למפקד הקורפוס. בינואר-פברואר 1944 השתתף הקורפוס בניסיונות החילוץ של הכוח הגרמני, שכותר בכיס קורסון, במסגרת קרב קורסון-צ'רקאסי.

### החזית המערבית 1944 - 1945
ב-4 במרץ 1944 מונה הנס פון פונק למפקד הקורפוס, וביולי 1944 הועבר הקורפוס לחזית המערבית תחת פיקוד הארמייה השביעית, ארמיית הפאנצר החמישית והארמייה הראשונה לסירוגין, במסגרת קבוצת ארמיות B. ב-4 בספטמבר 1944 מונה היינריך פון ליטוויץ למפקד הקורפוס, והקורפוס הועבר תחת פיקוד ארמיית הפאנצר החמישית, ולאחר מכן תחת פיקוד הארמייה ה-19 במסגרת קבוצת ארמיות G. בדצמבר 1944 הועבר הקורפוס תחת פיקוד ארמיית הפאנצר החמישית במסגרת קבוצת ארמיות B, ולחם עימה במהלך הקרב על הבליטה. בפברואר 1945 הועבר הקורפוס תחת פיקוד ארמיית הצנחנים הראשונה במסגרת קבוצת ארמיות B, ולחם עימה עד לסיום המלחמה.

## מפקדים
* יואכים למלזן (20 ביוני 1940 - 14 באוקטובר 1943)
* היינריך אברבאך (14 באוקטובר 1943 - 24 באוקטובר 1943)
* גאורג-וילהלם פוסטל (24 באוקטובר 1943 - 4 בנובמבר 1943)
* ארהרד ראוס (4 בנובמבר 1943 - 25 בנובמבר 1943)
* רודולף פון בינאו (25 בנובמבר 1943 - 31 בדצמבר 1943)
* ניקולאוס פון פורמן (31 בדצמבר 1943 - 4 במרץ 1944)
* הנס פון פונק (4 במרץ 1944 - 4 בספטמבר 1944)
* היינריך פון ליטוויץ (4 בספטמבר 1944 - 8 במאי 1945)

## סדר הכוחות
### מבצע ברברוסה
במבצע ברברוסה כלל הקורפוס את היחידות הבאות:
* דיוויזיית הפאנצר ה-17
* דיוויזיית הפאנצר ה-18
* הדיוויזיה הממונעת ה-29
* הדיוויזיה ה-167

### הקרב על מוסקבה
בקרב על מוסקבה כלל הקורפוס את היחידות הבאות:
* דיוויזיית הפאנצר ה-17
* דיוויזיית הפאנצר ה-18
* הדיוויזיה הממונעת ה-29

### קרב קורסק
בקרב קורסק כלל הקורפוס את היחידות הבאות:
* דיוויזיית הפאנצר ה-2
* דיוויזיית הפאנצר ה-9
* דיוויזיית הפאנצר ה-20
* הדיוויזיה ה-6

### הקרב על הבליטה
בקרב על הבליטה כלל הקורפוס את היחידות הבאות:
* דיוויזיית פאנצר להר
* דיוויזיית הפאנצר ה-2
* דיוויזיית הפאנצר ה-9
* דיוויזיית הפולקסגרנדיר ה-26
* בריגדת "משמר הפיהרר"

## קישורים חיצוניים
* הקורפוס ה-47 באתר lexikon-der-wehrmacht 
* קורפוס הפאנצר ה-47 באתר lexikon-der-wehrmacht 

47
47
קורפוס 47
מסנר

**מסנר** הוא שם משפחה ממקור גרמני שפירושו גבאי  של כנסייה.

קטגוריה:שמות משפחה גרמניים
קטגוריה:שמות משפחה לפי עיסוק
אינגליש גרדנר

**אינגליש גרדנר** (באנגלית: **English Gardner**; נולדה ב-22 באפריל 1992) היא אצנית אמריקאית. פעמיים ברציפות סגנית אלופת העולם (מוסקבה 2013 ובייג'ינג 2015) בריצת שליחות 4x100 מטר, אלופת ארצות הברית (2013) ופעמיים ברציפות אלופת המכללות (2012 ו-2013) בריצת 100 מטר. שיאה האישי בריצת 100 מטר הוא 10.74 שניות, מה שמדרג אותה במקום השביעי בכל הזמנים ביחד עם מרלין אוטי מג'מייקה.

## ביוגרפיה
גרדנר נולדה בווראיז טאונשיפ, ניו ג'רזי. היא למדה והתאמנה באוניברסיטת אורגון.

### 2011
בשנת 2011 קבעה גרדנר קבעה בריצת 100 מטר שיא ארצות הברית לנערות (שלא אושר) בתוצאה של 11.03 שניות.

### 2012
#### אלופת המכללות
באליפות המכללות שנערכה ביוני 2012 זכתה גרדנר במדליית זהב בריצת 100 מטר בתוצאה של 11.10 שניות.

### 2013
#### אלופת ארצות הברית
באליפות ארצות הברית שנערכה ביוני 2013 זכתה גרדר במדליית זהב בריצת 100 מטר בתוצאה של 10.85 שניות, לפני אוקטביוס פרימן (10.87 שניות) ואלכסנדריה אנדרסון (10.91 שניות). 

באליפות העולם שנערכה במוסקבה, רוסיה באוגוסט 2013 זכתה גרדנר במדליית כסף בריצת שליחות 4x100 מטר בתוצאה של 42.75 שניות אחרי ג'מייקה שקבעה שיא אליפות חדש של 41.29 שניות ולפני בריטניה (42.87 שניות). נוסף לכך, היא סיימה במקום רביעי בריצת 100 מטר בתוצאה של 10.97 שניות, 3 מאיות השנייה איטי ממדליית ארד. בשלב המוקדמות היא קבעה את התוצאה המהירה ביותר (10.94 שניות).

### 2015
באליפות העולם שנערכה בבייג'ינג, סין באוגוסט 2015 זכתה גרדנר במדליית כסף בריצת שליחות 4x100 מטר בתוצאה של 41.68 שניות, אחרי ג'מייקה שקבעה שיא אליפות חדש של 41.07 שניות ולפני טרינידד וטובגו (42.03 שניות). נוסף לכך, היא סיימה במקום 14 בריצת 100 מטר בתוצאה של 11.13 שניות.

### 2016
במבחנים האמריקאים לאולימפיאדת ריו דה ז'ניירו (2016) שנערכו ביוג'ין, אורגון ביולי 2016 ניצחה גרדנר את ריצת ה-100 מטר בשיא אישי חדש של 10.74 שניות בתוצאה השביעית בטיבה בכל הזמנים ונכללה בנבחרת ארצות הברית למשחקים האולימפיים. במשחקים האולימפיים עצמם היא סיימה במקום שביעי בריצת 100 מטר בתוצאה של 10.94 שניות וזכתה במדליית זהב בריצת שליחות 4x100 מטר ביחד עם טיאנה ברטולטה, אליסון פליקס וטורי בואי בתוצאה השנייה בטיבה בכל הזמנים של 41.01 שניות, לפני ג'מייקה (41.36 שניות) ובריטניה (41.77 שניות).

## שיאים אישיים
### אצטדיון
* ריצת 100 מטר: 10.74 שניות (2016)
* ריצת 200 מטר: 22.62 שניות (2013)

### אולם
* ריצת 60 מטר: 7.12 שניות (2012)

## קישורים חיצוניים

קטגוריה:אמריקאים ילידי ניו ג'רזי
קטגוריה:אתלטיות אפרו-אמריקאיות
קטגוריה:אתלטים אפרו-אמריקאים
קטגוריה:אצניות אמריקאיות
קטגוריה:אלופות אולימפיות: ריצת 4x100
קטגוריה:אלופות אולימפיות אמריקאיות: אתלטיקה
קטגוריה:אצניות באולימפיאדת ריו דה ז'ניירו (2016)
קטגוריה:רצות אמריקאיות באולימפיאדת טוקיו (2020)
קטגוריה:זוכות מדליית כסף אולימפית אמריקאיות באולימפיאדת טוקיו (2020): אתלטיקה
קטגוריה:ניו ג'רזי: אתלטים
קטגוריה:בוגרות אוניברסיטת אורגון
קטגוריה:בוגרי אוניברסיטת אורגון
קטגוריה:אמריקאיות שנולדו ב-1992
קטגוריה:אמריקאים שנולדו ב-1992
לוס קאבוס

**לוס קאבוס** (בספרדית: **Los Cabos**, מילולית: "הכפים") היא אחת מחמש המועצות האזוריות המרכיבות את מדינת באחה קליפורניה הדרומית במקסיקו. המועצה ממוקמת בדרום באחה קליפורניה הדרומית וחצי האי באחה קליפורניה; היא גובלת במועצה האזורית לה פאס בצפון ובצפון-מערב ומוקפת בשאר עבריה על ידי האוקיינוס השקט בדרום ובמערב ועל ידי מפרץ קליפורניה במזרח.

לוס קאבוס היא אחד ממוקדי התיירות הפופולריים במקסיקו. מרבית האוכלוסייה מתרכזת בבירת המועצה סן חוסה דל קאבו, בעיר קאבו סן לוקאס ובשורה של יישובים קטנים ואתרי נופש ביניהן. בתחומי המועצה מתגוררים 238,487 תושבים (נכון ל-2010), והיא המועצה השנייה מבחינת גודל אוכלוסייתה בבאחה קליפורניה הדרומית, אחריה לה פאס.

ארצות הברית מקיימת סוכנות קונסולרית בסן חוסה דל קאבו, בנוסף לשגרירות ארצות הברית במקסיקו סיטי

## גלריית תמונות

CaboSanLucasPort09.JPG|קאבו סן לוקאס
Medano lands end.jpeg|חוף מדנו בקאבו סן לוקאס
CaboSanLucasMarina01.JPG|המרינה בקאבו סן לוקאס
Clipper Ship at Los Arcos - Cabo San Lucas.jpg|קשת קאבו סן לוקאס
PlazaPrincipalCabos2.JPG|הכיכר המרכזית בסן חוסה דל קאבו
SanJosedelCaboChurch.JPG|כנסייה בסן חוסה דל קאבו


## קישורים חיצוניים

* 

## הערות שוליים

קטגוריה:מקסיקו: מועצות אזוריות
קאראטפה

ממוזער|260px|דגם העיר קאראטפה, ובו ניתן לראות את השער העליון והשער התחתון
ממוזער|260px|שרידי השער הצפוני במוזיאון שבאתר קאראטפה
**קאראטפה** (בטורקית: **Karatepe**, שמשמעותו "התל השחור") הוא אתר ארכאולוגי ומצודה חתית בדרום טורקיה. המקום משמש מוזיאון פתוח השוכן בדרום אנטוליה בהרי הטאורוס בנפת אוסמנייה . האתר נמצא 23 ק"מ מהעיר קארידי , והוא שוכן על גדתו המערבית של נהר ג'ייהאן, בתחום הפארק הלאומי קאראטפה-אסלאנטאש  שהוכרז ב-1958.

## היסטוריה
באתר שכנה עיר עתיקה בקיליקיה, אשר שלטה על מעבר ההרים מאזור מזרח אנטוליה לכיוון מזרח, למישור צפון סוריה. המצודה הפכה למרכז חשוב בתקופת הממלכות הנאו-חיתיות לאחר קריסת האימפריה החתית בתחילת המאה ה-12 לפנה"ס.

באתר נמצאו שרידים שכללו שני שערים מונומנטליים: שער צפוני ושער דרומי. על גבי השערים נמצאו תבליטים המתארים סצנות ציד וסירה עם משוטים. נמצאו גם פסלים, ספינקסי אריות משני צדי השערים ולוחות היסטוריים.

## כתובת קאראטפה

באתר נמצאה כתובת הידועה יותר בשם כתובת אזתוד, שהיא כתובת דו־לשונית בפיניקית ולווית של המלך אַזַתִוַדַ, שחי במאה ה-8 לפנה"ס. על פי הכתובת, המלך אזתיוודה, שהיה מלך הדננים, בנה במקום עיר שנשאה את שמו ונקראה "אזתודי". מי שהעלה אותו לגדולה היה "אוּרִךְ" מלך הדננים (אדנה). החוקרים זיהו אותו עם Urriku מלך קְוֶה, ממלכה נאו-חתית. אזתודי הייתה כנראה עיר גבול של הממלכה.

הכתובת התגלתה בשנת 1946 בשערי העיר, המקום בו הוצבה בעת העתיקה. ביחד עם כתובת זאת, הוצבו כתובות נוספות משני צדי שער העיר. שני נוסחים של הכתובת נמצאו על גבי אורטוסאטים (אבני ריבוד). הגרסה השלישית נכתבה על גבי פסל של אל מזג האוויר שנמצא בשער הדרומי, מצידו הקדמי והאחורי, וכן על גבי שני פסלי שוורים.

גילוי הכתובת הדו-לשונית בפיניקית וכתב ההירוגליפי הלווי, אשר אפשרו השוואה בין הכתובות, קידם את הבנת הכתב ההירוגליפי החתי ואת המחקר שלו.

## ארכאולוגיה
האתר התגלה ב-1946 ולאחר הגילוי התקיימו חפירות ארכאולוגיות בין השנים 1946–1952, על ידי משלחת ארכאולוגית של אוניברסיטת איסטנבול בראשותו של הארכאולוג הגרמני הלמוט תאודור בוסרט  והארכאולוגים הטורקים האלט צ'מבל  ובהדיר אלקים (Bahadır Alkım). בחפירות התגלו שרידי עיר מוקפת חומה שנבנתה על ידי המלך אזתיוודה. באתר התגלו שני שערים מונומנטלים, שער צפוני ושער דרומי, וכתובות רבות - מקום שהיה מקום כינוס ואספה בעת העתיקה. השערים בעיר כללו חדר גדול מרכזי (אטריום), ושני תאי צד. עבודת השימור של האתר ארכה שנים רבות. בשנות ה-90 החלה חפירה מחודשת באתר בראשותה של הארכאולוגית האלט צ'מבל. החפירה התמקדה במבנה הארמון.

השערת החוקרים לגבי תקופת המלוכה של המלך אזתיוודה נעה בין תחילת המאה ה-8 לפנה"ס לתחילת המאה ה-7 לפנה"ס.

הממצאים שנמצאו באתר הושארו בו ומוצגים במוזיאון הפתוח.

## הנצחה
במשלחת המחקר למאדים של הרובר אופורטוניטי, ניתן השם "קאראטפה" לאתר יעד הכניסה למכתש אנדיורנס, שמטרתו הייתה לסרוק את שכבות הסלע של המכתש.

## קישורים חיצוניים

* 
* 

קטגוריה:קוה
קטגוריה:טורקיה: אתרים ארכאולוגיים
קטגוריה:מוזיאונים פתוחים
אזתודי
בנג'מין מור

**בנג'מין מור** (באנגלית: **Benjamin Moore**. ידוע גם בשם **בנג'מין מור ושות**' או **בנג'מין מור צבעים**) היא חברה אמריקאית אשר מייצרת צבעים. החברה היא חלק מתאגיד הענק ברקשייר האת'וויי.

## היסטוריה
החברה נוסדה בשנת 1883 על ידי האחים רוברט ובנג'מין מור בברוקלין, ניו יורק, ארצות הברית.

האחים היו יזמים אמיתיים שהחלו את דרכם עם 2,000$ ומוצר אחד בלבד. מאז תחילת דרכם האמינו האחים שהדרך הנכונה היא לעבוד רק עם חנויות בבעלות פרטית ולא עם חנויות הענק. מאז ועד היום החברה דבקה בדרך זו וכיום יש לה כ-6,000 חנויות ברחבי העולם בלמעלה מ-30 מדינות.

בשנת 2000 נמכרה החברה על ידי משפחות מור לברקשייר האת'וויי בבעלות איש העסקים היודע וורן באפט.

## מוצרים
החברה מייצרת מגוון רחב של צבעים מצבעים לקירות, צבעים לעץ, צבעים לבטון, צבעים למתכת, צבעים לסימון כבישים, צבעים אפוקסים ועוד.

## איכות הסביבה
החברה שמה לה למטרה להביא את בשורת איכות הסביבה וכיום מייצרת חלק רחב ממוצריה ללא VOC ואף מחזיקה בצבע שמאושר על ידי ארגון האלרגניים והאסתמטיים בארצות הברית (AAFA).

## קישורים חיצוניים

* 

## הערות שוליים

קטגוריה:חברות אמריקאיות
ברי ואן ארלה

**ברי ואן ארלה** (בהולנדית: **Hubertus Aegidius Hermanus "Berry" van Aerle**; נולד ב-8 בדצמבר 1962) הוא כדורגלן עבר הולנדי ששיחק בעמדת המגן הימני ובעמדת הקשר האחורי. ואן ארלה שיחק במהלך שנות ה-80 ושנות ה-90 של המאה ה-20 בקבוצת פ.ס.וו. איינדהובן, איתה זכה בגמר גביע אירופה לאלופות 1988. שיחק כ-5 שנים בנבחרת הולנד, איתה זכה בטורניר יורו 1988.

## קריירת מועדונים
ואן ארלה נולד בעיר הלמונד שבמחוז צפון בראבנט, בדרומה של הולנד. שיחק במשך 13 שנים (1981–1994) בקבוצת פ.ס.וו איינדהובן בליגת העל ההולנדית, במהלכן זכתה הקבוצה 5 פעמים בתואר האליפות. ואן ארלה שובץ כמגן ימני, אך שימש תקופות ארוכות כקשר אחורי – כיוון שעמדת המגן הימני הייתה מאוישת על ידי השחקן הבלגי הוותיק אריק גרטס. במהלך התקופה הושאל למשך שנה אחת (עונת 1986/1987) למועדון הכדורגל אנטוורפן בבלגיה. 

ואן ארלה שותף במשך כל 120 הדקות של משחק הגמר בגביע אירופה לאלופות 1988 מול קבוצת בנפיקה ליסבון מפורטוגל. המשחק הסתיים בתוצאה 0:0, ואיינדהובן ניצחה בקרב בעיטות עונשין. ואן ארלה הודה בראיון שנים לאחר מכן כי המשחק לא התעלה לרמה גבוהה, וטען כי אין חשיבות איך מנצחים - העיקר שמנצחים וזוכים בגביע. 

החל משנת 1992 סבל ואן ארלה מסדרת פציעות, אך המשיך להופיע בצורה סדירה במשחקי הקבוצה עד לסיום עונת 1993/1994. לאחר יותר מ-300 הופעות ו-12 שערים שהבקיע במדי הקבוצה, עבר ואן ארלה לקבוצת הלמונד ספורט שבעיר הולדתו, בה שיחק עונה אחת עד לפרישתו הסופית.

## קריירה בנבחרת
הופעתו הראשונה של ואן ארלה במדי הנבחרת הלאומית של הולנד הייתה ב-14 באוקטובר 1987. הוא שימש כשחקן בהרכב הפותח בכל משחקי הנבחרת בטורניר אליפות אירופה בכדורגל בשנת 1988 במערב גרמניה, בו זכתה הולנד בגביע, לאחר ניצחון 2:0 על נבחרת ברית המועצות. 

בסך הכול, שותף ואן ארלה ב-35 משחקים של הנבחרת במשך 5 שנים (1987–1992), במהלכן השתתף גם במונדיאל 1990 וביורו 1992.

## לאחר פרישתו
לאחר הפרישה ממשחק פעיל, חזר ואן ארלה למקצוע בו עסק לפני קריירת הכדורגל, ושימש כדוור בעיר הלדמונד. בשנת 2001 חזר ואן ארלה לעבוד בקבוצת פ.ס.וו. איינדהובן, בתפקיד מתאם הפעילות מול האוהדים. בשנת 2008 התמנה בנוסף גם לסקאוט של המועדון.

בשנת 2014 הועלה בעיר הולדתו הלדמונד המחזמר "ברי - המחזמר" ("Berry - de Musical"), על אודות חייו של ואן ארלה.

## תארים
;פ.ס.וו. איינדהובן
* גביע אירופה לאלופות: 
* אליפות הולנד (5): , , , , 
* הגביע ההולנדי (3): , , 
* מגן יוהאן קרויף: 

;נבחרת הולנד
* אליפות אירופה: 1988

## קישורים חיצוניים

## הערות שוליים

קטגוריה:מגני כדורגל הולנדים
קטגוריה:קשרי כדורגל הולנדים
קטגוריה:כדורגלנים הולנדים
קטגוריה:כדורגלני פ.ס.וו. איינדהובן
קטגוריה:כדורגלני נבחרת הולנד
קטגוריה:כדורגלני יורו 1988
קטגוריה:כדורגלני מונדיאל 1990
קטגוריה:כדורגלני יורו 1992
קטגוריה:הולנדים שנולדו ב-1962
קונבאייר B-58 הסלר

**קונבאייר B-58 הסלר** הוא מפציץ על-קולי שפותח על ידי חברת קונבאייר בארצות הברית באמצע שנות ה-50. המטוסים הראשונים נכנסו לשירות במרץ 1960, ונשארו בשירות עד 1970. המפעיל היחיד של המטוס היה חיל האוויר האמריקאי.

המטוס בעל כנף הדלתא האופיינית היה המפציץ העל קולי הראשון בעולם, ואף המפציץ הראשון שעבר את מאך 2.

[ימין|ממוזער|350px|B-58 הסלר של [חיל האוויר האמריקאי]]

## קישורים חיצוניים

* 

קטגוריה:קונבאייר
קטגוריה:מפציצים אמריקאיים
קטגוריה:כלי טיס בעלי כנף דלתא
מנשה ברונשטיין

**מנשה ברונשטיין** (14 ביוני 1889, זכרון יעקב – 27 במאי 1939, חיפה) היה חקלאי בזכרון יעקב, חבר אגודת הגדעונים ושותף במחתרת ניל"י.

## ביוגרפיה
ברונשטיין נולד ב-1889 במושבה זכרון יעקב למרדכי צבי ובתיה ברונשטיין שעלו ארצה ב-1882 מבראילה שברומניה והיו ממייסדי המושבה. למד בבית ספר יסודי במושבה וכבר בגיל 14 עזב את לימודיו והחל לעבוד במשק הוריו וכן ביקב המקומי. ב-1911 נסע לפריז שם התאכסן אצל אחיו ואחותו והחל לעבוד בעיר אולם לאחר כשנה התגעגע לארץ והחליט לחזור. ב-1913 רכש מיק"א אדמה בשוני והחל לעבד אותה ולשמור עליה. במקביל התקבל ברונשטין לעבודה בחוות הניסיונות החקלאית של אהרון אהרונסון בעתלית.

ב-1914 הצטרף ברונשטיין לאגודת הגדעונים בזיכרון מיעקב מיסודו של אהרונסון. חברי האגודה שאפו להחליף את השומרים הערבים במושבה בשומרים יהודים וברונשטיין החל לשמור בשדות. עם ייסוד מחתרת ניל"י, ב-1915, היה ברונשטיין בין ראשוני המצטרפים אליה. במשימתו הראשונה נשלח עם יצחק הלפרין ויוסף לישנסקי לרגל אחר הטורקים בדרום הארץ. לאחר שחזר המשיך לפעול במסגרת המחתרת עד שנחשפה ב-1917 וברונשטיין נתפס על ידי הטורקים. תחילה נחקר בעינויים כדי שיגלה את מקום מחבואו של יוסף לישנסקי ולאחר ששתק בחקירות נכלא בחיפה ולאחר שבועיים נשלח לכלא "חאן עלי באשה" בדמשק. ברונשטיין שהה שנה בכלא בדמשק במהלכה המשיכו הטורקים לענותו. שוחרר ב-1918, על ידי הבריטים, שהגיע במסעם לכיבוש ארץ ישראל עד דמשק.

לאחר שחרור חזר ברונשטיין למושבה ושיקם את משקו. במקביל היה פעיל ציבור וחבר בגופים ציבוריים שונים (כמו הסתדרות בני המושבות בני בנימין). כשהחלו מאורעות תרצ"ו-תרצ"ט פעל גם למען ביטחון המושבה. לקראת סיום המאורעות (1939) נסע באוטובוס בחיפה ונפגע מירי ממארב. לאחר 10 ימים בבית החולים הדסה נפטר מפצעיו והובא לקבורה בזכרון יעקב.

## משפחתו
לברונשטיין עוד שני אחים
ושתי אחיות. הוא נישא, ב-1916, לחסיה בת מרדכי קרניאל מזכרון יעקב (אחותם של ישעיהו קרניאל ויהודה קרניאל). לזוג נולדו 2 בנים (מרדכי ונילי) ו-3 בנות (טובה, רות וגאולה).

## ראו גם
נפילתה של ניל"י

## לקריאה נוספת
* אריה סמסונוב, **מנשה ברונשטין איש ניל"י**, הוצאת זכרון יעקב, 1940

## קישורים חיצוניים

* מנשה ברונשטיין , באתר ארגון ההגנה
* 
* 

## הערות שוליים

קטגוריה:אנשי ניל"י
קטגוריה:מרגלים במלחמת העולם הראשונה
קטגוריה:זכרון יעקב: אישים
קטגוריה:אנשי היישוב ילידי הארץ
קטגוריה:אישים הקבורים בזכרון יעקב
קטגוריה:ארץ-ישראלים שנולדו ב-1889
קטגוריה:ארץ-ישראלים שנפטרו ב-1939
נקודת מבט (סיפור קצר)

**נקודת מבט** (באנגלית: **Point of View**) הוא סיפור מדע בדיוני קצר מאת אייזק אסימוב. הסיפור נכתב ביולי 1975 והופיע במגזין "Boys' Life". הסיפור תורגם לעברית במגזין *קוסמוס: המבחר של אסימוב 3*. זהו אחד מסיפורי מולטיוואק, בו, בדומה לסיפור כל צרות העולם, מולטיוואק נראה כמתעייף מהעבודה המוטלת עליו.

## עלילה
אביו של רוג'ר הוא מהטכנאים העובדים במולטיוואק, בו החלו להופיע תקלות והוא עונה תשובות שונות ושגויות לשאלות שנשאל. אביו של רוג'ר לוקח הפסקה מהעבודה כדי לאכול ארוחת צהריים עם בנו. הם מדברים על התקלה של מולטיוואק, ורוג'ר טוען שהיא נובעת בגלל שהם מעבידים את מולטיוואק כל הזמן, ולא נותנים לו הפסקות. הוא אומר שאף ילד לא יכול לעשות שיעורי בית כל הזמן; אם לא יינתן לו זמן משחק, הוא יתחיל לשגות בכוונה. רוג'ר מסכם: "אבא, ילד צריך גם לשחק".

קטגוריה:יצירות משנת 1975
קטגוריה:סיפורי מולטיוואק
קרוב אליך

**קרוב אליך** הוא עלון שבת היוצא מדי שבוע ועוסק בעבודת ה' ברוח חסידית, שמופץ בעשרות אלפי עותקים. העלון הראשון יצא לאור בחשוון ה'תשע"ד (2013).

העלון מתייחד בכך שמופיעים בו דבריהם של רבנים ואישים המשתייכים לזרמים שונים ביהדות הדתית: מהציונות הדתית, חסידות חב"ד, חסידות ברסלב, חסידויות אחרות וחוזרים בתשובה. עורך העלון הוא הרב אהרוני ברנשטיין. העלון נוסד ומנוהל בידי הרב משה שילת וחסידי חב"ד נוספים.

החל מאב תשפ"ג העלון יוצא בחסות העלון גילוי דעת.

## מהמדורים בעלון

### מדורים בעלון בעבר

## קישורים חיצוניים

* אתר העלון 
*ארכיון עלוני "קרוב אליך"
* קרוב אליך ארכיון עלוני "קרוב אליך" (החל מהעלון ה-72), באתר ישיבה
* 

קטגוריה:חסידות חדשה
קטגוריה:עלוני שבת חסידיים
גרציאנו פלה

**גרציאנו פלה** (באיטלקית: **Graziano Pellè**; נולד ב-15 ביולי 1985) הוא כדורגלן איטלקי לשעבר ששיחק בעמדת החלוץ.

## קריירת מועדונים
פלה נולד בנפת לצ'ה באיטליה. בילדותו זכה באליפות איטליה בריקודים סלוניים מתחת לגיל 12 יחד עם אחותו. ב-2001 החל לשחק במועדון הנוער של לצ'ה, ויחד עם המועדון זכה באליפות איטליה לקבוצות נוער, בשנים 2002 ו-2003.

בתחילת 2005, הושאל פלה לקטניה מסרייה ב', שם שיחק במשך קרוב לשנה. בתחילת 2006, הושאל פעם נוספת, לקרוטונה, גם היא מסרייה ב', שם שיחק במשך קרוב לשנה. בעונת 2006–2007, הושאל לצ'זנה, ובמהלך העונה הבקיע עשרה שערים.

ביולי 2007, עזב פלה את לצ'ה וחתם במועדון ההולנדי א.ז. אלקמאר, ובעונתו הראשונה הבקיע שלושה שערים ב-27 משחקים בהם שיחק.

ב-2011 חתם על חוזה דו שנתי עם מועדון הכדורגל פארמה, שם הבקיע רק שער אחד בכל משחקיו.

ב-31 בינואר 2012 הושאל לסמפדוריה, בה הבקיע ארבעה שערים ב-16 משחקים.

בעונת 2012–2013, הושאל למועדון הכדורגל פיינורד, בו הבקיע 11 שערים בעשרת משחקיו הראשונים. ב-5 בינואר 2013, חתם על חוזה לארבע שנים במועדון פיינורד.

ביולי 2014 חתם לשלוש שנים בסאות'המפטון מהפרמייר ליג. ב-11 באוגוסט ערך את הופעתו הבכורה בקבוצה בהפסד 1–2 לליברפול. ב-26 באוגוסט הבקיע את שערו הראשון בקבוצה בניצחון 0–2 על מילוול בגביע הליגה. ב-29 באוגוסט הבקיע את שערו הראשון בפרמייר ליג בניצחון 1–3 על ווסטהאם יונייטד.

ב-11 ביולי 2016 חתם פלה בשאנדונג לוננג הסינית.

ב-5 בפברואר 2021 חזר לפארמה וחתם עד לסוף העונה.

## נבחרת לאומית
בשנת 2005 הגיע פלה לרבע גמר אליפות העולם בכדורגל עד גיל 20 עם נבחרת איטליה, ובמהלך הטורניר הבקיע ארבעה שערים.

פלה זומן לראשונה לנבחרת הבוגרת לקראת משחקי מוקדמות יורו 2016 נגד  ו. ב-13 באוקטובר 2014 ערך את הופעת הבכורה בנבחרת והבקיע את שער הניצחון בניצחון 0–1 על . במוקדמות יורו 2016 פלה הפך לשחקן הרכב במדי הנבחרת, במהלך המוקדמות הבקיע שלושה שערים.

ביורו 2016 הגיע עם נבחרתו לרבע הגמר, והבקיע שני שערים.

## קישורים חיצוניים

* 

* דף השחקן, באתר סאות'האמפטון

קטגוריה:כדורגלנים איטלקים
קטגוריה:חלוצי כדורגל איטלקים
קטגוריה:לצ'ה: כדורגלנים
קטגוריה:כדורגלני לצ'ה
קטגוריה:כדורגלני קטניה
קטגוריה:כדורגלני קרוטונה
קטגוריה:כדורגלני צ'זנה
קטגוריה:כדורגלני א.ז. אלקמאר
קטגוריה:כדורגלני פארמה
קטגוריה:כדורגלני סמפדוריה
קטגוריה:כדורגלני פיינורד
קטגוריה:כדורגלני סאות'המפטון
קטגוריה:כדורגלני שאנדונג טאיישן
קטגוריה:כדורגלני נבחרת איטליה
קטגוריה:כדורגלני יורו 2016
קטגוריה:איטלקים שנולדו ב-1985
פריאפיזם

**פריאפיזם**, או **זקפה ממושכת**, הוא מצב רפואי מתמשך, בדרך כלל כואב, בו יש זקפה מספר שעות, ללא גירוי מיני. פריאפיזם נחשב למצב חירום רפואי המצריך פנייה לחדר מיון, כשהמוסכמות הנפוצות הן לטפל בכל סוג של פריאפיזם תוך 4 או 6 שעות כדי למנוע סיבוכים אפשריים כמו נזקים משמעותיים או בלתי הפיכים לרקמות הפנימיות בפין.

ישנם שלושה סוגים של פריאפיזם: זרימה נמוכה (איסכמי), המתרחשת ב-80%-90% מהמקרים, איסכמי-חוזרני (Ischemic recurrent), וזרימה גבוהה (לא איסכמי) הנחשב לנדיר. פריאפיזם עקב זרימה נמוכה נגרם מכשל בפינוי הוורידי, שבשלו נכלא דם בפין ולא מצליח לחזור ממנו אל מחזור הדם. פריאפיזם עקב זרימה גבוהה נגרם בדרך כלל בגלל טראומה באזור, שבעטיה יש זרימה מוגברת במידת מה של דם אל הפין. פריאפיזם ממושך מדי עלול להוביל לפיברוזיס של גופי הפין ועד לאימפוטנציה.

## גורמים
הסיבה לתופעה לא תמיד ידועה, אך מעורבים בה גורמים נוירולוגיים וגורמים הקשורים בכלי דם. 

מחלות שקשורות לפריאפיזם הן אנמיה חרמשית, מחלה הגורמת להתפתחות לא תקינה של תאי הדם האדומים. באופן תקין, מבנה התאים הוא עגול ומרקמם גמיש, מה שמאפשר להם לנוע בקלות בתוך כלי הדם. אולם אצל חולים באנמיה חרמשית התאים הופכים לנוקשים ודביקים בעלי צורה של חרמש. במקרים נדירים, עלולים התאים הלא תקינים להיכלא בכלי הדם בפין ולגרום לזקפה ממושכת. גם תלסמיה, מחלת דם עם מאפיינים דומים לאנמיה חרמשית עלולה לגרום לאותה התופעה. חוסר ב-G6PD שעלול להוביל לעליה ברמות ה-NAPDH, קו-פקטור שקשור ליצירה של תחמוצת פחמן, שעלול לגרום לפריאפיזם. עליה ברמות של אדנוזין יכולה אף היא לתרום למצב על ידי הרחבת כלי דם שמשפיעה על זרימת הדם אל הפין. סרטן המטולוגי כמו לוקמיה עלול אף הוא לגרום לכך. וכן סרטן שהתפתח ברקמות באזור כמו סרטן הערמונית, עלול להפריע לזרימת הדם לפין. פגיעות בעמוד השדרה וקרישי דם גם הם עלולים לגרום לתופעות כאלה. בנוסף, פריאפיזם אופייני לעקיצת עקרב או עכביש (עכביש נודד ברזילאי והאלמנה השחורה) וכן במקרים קיצוניים של כלבת. זקפת מוות עשויה להתרחש, במיוחד בקרב אנשים שמתו בתלייה. 

התרופות הנפוצות ביותר שעלולות לגרום לפריאפיזם הן זריקות לטיפול בבעיות זיקפה, כמו פאפאברין או אלפרוסטדיל. תרופות אחרות שדווחו הן תרופות להורדת לחץ דם, תרופות אנטי-פסיכוטיות כמו קלוזאפין, תרופות נוגדות דיכאון (בעיקר טרזודון), תרופות נוגדות פרכוסים ומייצבי מצב רוח כמו סודיום ואלפרואט, תרופות נוגדות קרישה וסמים כמו אלכוהול, הרואין וקוקאין.

## טיפול
קיימת הסכמה רחבה כי יש לפנות לחדר מיון במקרה של זקפה שמעבר לארבע שעות עד שש שעות, למניעת סיבוכים אפשריים. הטיפול יכלול בדרך כלל שימוש בפסאודואפדרין במתן דרך הפה. פסאודורפדרין הוא אלפא אגוניסט שגורם אפקט התכווצות על שריר חלק, מה שמקל על זרימת הדם בורידים. כמו כן, תרופות סימפטומימטיות ממשפחת האמפטמינים יכולות לגרום להורדת הזקפה, אם כי במקרים אחדים הן עלולות לגרום דווקא לפעולה ההפוכה. במקרה שתרופות לא עזרו, ניתן לשאוב בהרדמה מקומית דם מהגופים המחילתיים (corpus cavernosum). אם כל זה לא צלח, ניתן להיעזר בזריקות פנילאפרין לאזור זה, כשהמטופל נמצא תחת ניטור המודינמי מתמיד, משום שפנילאפרין עלול לגרום ליתר לחץ דם, ברדיקרדיה, טכיקרדיה, והפרעות קצב. 

## אטימולוגיה
מקור השם מגיע מהאל היווני פריאפוס, אל הפוריות, שלעיתים קרובות מיוצג כבעל זקפה גדולה ולא-פרופורציונלית. 

## קישורים חיצוניים
*
*פריאפיזם באתר מאיו קליניק 
* 

קטגוריה:בריאות מינית
קטגוריה:הפרעות בפין
מרסלו ניקולה

**מרסלו ניקולה** (בספרדית: **Marcelo Nicola**; נולד ב-12 במאי 1971) הוא כדורסלן עבר ומאמן כדורסל ארגנטינאי בעל אזרחות איטלקית המשמש כמאמן אוניברסו טרוויזו מליגת העל האיטלקית בכדורסל ושימש בעבר עוזר מאמן בהפועל ירושלים.

## קריירה כשחקן
מרסלו ניקולה גדל במועדון קניאדנסה. ב-1989 חתם בקאחה לבוראל ויטוריה. ב-1993 נבחר בחירה מספר 50 בדראפט ונהפך לשחקן הארגנטינאי השני שנבחר בדראפט.

## קישורים חיצוניים

קטגוריה:כדורסלנים ארגנטינאים
קטגוריה:כדורסלני נבחרת ארגנטינה
קטגוריה:כדורסלנים איטלקים
קטגוריה:מאמני כדורסל איטלקים
קטגוריה:כדורסלני סאסקי בסקוניה
קטגוריה:כדורסלני פנאתינאיקוס
קטגוריה:כדורסלני ברצלונה
קטגוריה:כדורסלני בנטון טרוויזו
קטגוריה:כדורסלני מנס סאנה סיינה
קטגוריה:כדורסלני פלקנסטרו רג'אנה
קטגוריה:כדורסלני בי.סי. קייב
קטגוריה:בחירות דראפט של יוסטון רוקטס
קטגוריה:ארגנטינאים שנולדו ב-1971
לודוויג השלישי, הדוכס הגדול של הסן

**לודוויג השלישי, הדוכס הגדול של הסן** (בגרמנית: **Ludwig III. von Hessen und bei Rhein**; 9 ביוני 1806 – 13 ביוני 1877) היה הדוכס הגדול של הדוכסות הגדולה של הסן, בין השנים 1848–1877.

## ביוגרפיה
### ילדותו
לודוויג נולד ב-9 ביוני 1806 בדרמשטאדט שהשתייכה לרוזנות הסן-דרמשטדט, ללודוויג השני, הדוכס הגדול של הסן, ולווילהלמינה, נסיכת באדן, בתם של קרל לודוויג, נסיך הכתר של באדן ושל אמליה, נסיכת הסן-דרמשטדט.

### שלטונו
ב-5 במרץ 1848 התפטר אביו לודוויג השני, הדוכס הגדול של הסן מכהונתו, בעקבות מהפכות אביב העמים, ולודוויג עלה במקומו לשלטון.

בשנת 1866 הצטרפה הדוכסות לאימפריה האוסטרית במלחמת אוסטריה–פרוסיה, אולם לודוויג הצליח לשמור על שלטונו אף לאחר התבוסה האוסטרית. בשנת 1870 הצטרפו כוחות הדוכסות לפרוסיה במלחמת צרפת–פרוסיה, ובינואר 1871 הצטרפה הדוכסות לאימפריה הגרמנית.

ב-13 ביוני 1877 מת לודוויג בעיר זיהיים, ואחיינו לודוויג הרביעי, הדוכס הגדול של הסן עלה במקומו לשלטון.

## משפחתו
ב-26 בדצמבר 1833 התחתן לודוויג עם מתילדה קרולינה, נסיכת בוואריה, בתם של לודוויג הראשון, מלך בוואריה ותרזה, נסיכת סקסוניה-הילדבורגהאוזן. לאחר מותה, התחתן לודוויג בשנת 1868 עם הברונית מגדלנה הוכשטדטן בנישואים מורגנטיים. משתי נשותיו לא היו לו ילדים.

## אילן יוחסין

## קישורים חיצוניים

* 

קטגוריה:אבירי מסדר גיזת הזהב
קטגוריה:דוכסים גרמנים
קטגוריה:גרמנים שנולדו ב-1806
קטגוריה:גרמנים שנפטרו ב-1877
ארתור פולג'ם, רוזן ליברפול השני

**ארתור ויליאם דה בריטו סביל פולג'ם, רוזן ליברפול השני** (באנגלית: **Arthur William de Brito Savile Foljambe, 2nd Earl of Liverpool**; 27 במאי 1870 – 15 במאי 1941) היה פוליטיקאי בריטי מהמפלגה הליברלית שכיהן כמושל ניו זילנד האחרון וכמושל הכללי הראשון של ניו זילנד.

## ראשית חייו
ארתור פולג'ם נולד בעיר איסטבורן שבמזרח סאסקס שבאנגליה. הוא היה הבן הבכור והיחיד שהגיע לגיל בגרות מבין ילדיהם של ססיל פולג'ם, רוזן ליברפול הראשון ושל אשתו הראשונה, לואיזה הווארד, בתו של פרדריק ג'ון האוורד. מצד אמו היה ארתור פולג'ם צאצא של האדריכל ריצ'רד בויל, רוזן ברלינגטון השלישי. הוא התחנך באיטון קולג' ובמכללה הצבאית המלכותית בסנדהרסט לפני שהתגייס לצבא הבריטי.

## קריירה צבאית
פולג'ם שירת במלחמת הבורים ובמהלכה קודם לדרגת קפטן. ביולי 1901 הוא התמנה להיות שלישו של הרוזן קדוגן, הלורד לוטננט של אירלנד. ב-1906 הוא פרש מהצבא.

## קריירה פוליטית
ב-1907 ירש פולג'ם את תוארו של אביו כרוזן ליברפול וקיבל את מושבו בבית הלורדים באגף הליברלי של הבית. ביולי 1909 הוא מונה להיות מבקר משק הבית המלכותי במסגרת ממשלתו הליברלית של הרברט הנרי אסקווית', משרה שבה הוא שימש עד 1912. בשנה שלאחר מכן הוא התמנה להיות מושל ניו זילנד. ב-1917 שונה שם התפקיד מ"מושל ניו זילנד" (Governor of New Zealand) לשם "המושל הכללי של ניו זילנד" (Governor-General of New Zealand). באותה שנה נכנס הלורד ליברפול למועצה המלכותית. תקופת כהונתו הוארכה כדי שהוא יקבל את פני הנסיך מוויילס בביקורו בניו זילנד.

במהלך מלחמת העולם הראשונה העניק הלורד ליברפול את שמו לרגימנט הרגלים של ניו זילנד. ב-1915 הוקמה בריגדת הרובאים של ניו זילנד שנקראה על שמו והיא השתתפה בקרבות במסגרת הדיוויזיה הניו זילנדית ופורקה ב-1919.

## משפחתו
ב-1897 נשא הלורד ליברפול לאישה את אנט לואיז מונק, בתו של הנרי מונק, ויקונט מונק החמישי. לזוג לא נולדו ילדים. בהענקת התארים של ערב ראש השנה של 1918 הוענק לאנט התואר דיים הצלב הגדול של מסדר האימפריה הבריטית. הלורד ליברפול מת בביתו שבכפר קנוויק במאי 1941 בגיל 70. את תאריו ירש אחיו-למחצה, ג'רלד פולג'ם. הרוזנת מליברפול מתה במאי 1948 בגיל 73.

## קישורים חיצוניים


*  'LIVERPOOL, Sir Arthur William de Brito Savile Foljambe, Earl of, P.C., G.C.B., G.C.M.G., G.B.E., M.V.O., K.J.St.J.', from An Encyclopaedia of New Zealand, edited by A. H. McLintock, originally published in 1966. Te Ara - the Encyclopedia of New Zealand, updated 23-Apr-09
* Arthur William de Brito Savile Foljambe, 2nd Earl of Liverpool
* Earl of Liverpool, GCB, GCMG, GBE, MVO, PC, The Governor-General


קטגוריה:המושלים הכלליים של ניו זילנד
קטגוריה:אבירי הצלב הגדול של מסדר האימפריה הבריטית
קטגוריה:המסדר הוויקטוריאני המלכותי: חברים
קטגוריה:מסדר האמבט: אבירים וגבירות הצלב הגדול
קטגוריה:מסדר מיכאל הקדוש וג'ורג' הקדוש: גבירות ואבירי הצלב הגדול
קטגוריה:בוגרי המכללה הצבאית המלכותית בסנדהרסט
קטגוריה:חברי המועצה המלכותית
קטגוריה:בריטים שנולדו ב-1870
קטגוריה:בריטים שנפטרו ב-1941
עבד א-סלאם פרג

**מוחמד עבד א-סלאם פרג** (בערבית: **محمد عبد السلام فرج**; 1954 – 15 באפריל 1982) היה מייסדו ומנהיגו של ארגון הג'יהאד האסלאמי המצרי.

נולד במחוז אל-בחירה שבדלתת הנילוס. אביו של פרג היה פעיל בתנועת האחים המוסלמים. פרג למד הנדסת חשמל באוניברסיטת קהיר. עבד כחשמלאי וגר בפרבריה המערביים של קהיר.

בהשפעת הגותם של סייד קטב, מודודי ואבן תימיה, כתב פרג את הספר "המצווה המוזנחת", שבו טען כי הג'יהאד הוא הכלי היחיד לכינון מדינת הלכה אסלאמית והכריז על שלטון סאדאת כשלטון כופר שיש להסיר מהשלטון לאלתר, גם באמצעים אלימים. פרג דחה מכל וכל את גישת האחים המוסלמים בדבר קירוב לבבות והנחלת האסלאם באמצעות חינוך, וטען כי רק באמצעות מאבק אלים של "המיעוט המאמין" ניתן יהיה לכונן מדינת הלכה אסלאמית.

הוצא להורג ב-1982 בקהיר בגין חלקו המרכזי בתכנון ההתנקשות בנשיא מצרים אנואר סאדאת.

## ראו גם
* הג'יהאד האסלאמי המצרי
* המצווה המוזנחת

## לקריאה נוספת
*עמנואל סיוון, **קנאי האסלאם**, תל אביב: עם עובד, 1986.

## קישורים חיצוניים

פרג'
קטגוריה:אישים שהוצאו להורג במצרים
פרג'
קטגוריה:בוגרי אוניברסיטת קהיר
קטגוריה:מצרים שנולדו ב-1954
קטגוריה:מצרים שנפטרו ב-1982
פבלוס, מלך יוון

**פבלוס, מלך יוון** (ביוונית: **Παῦλος, Βασιλεὺς τῶν Ἑλλήνων** 14 בדצמבר 1901 אתונה – 6 במרץ 1964 אתונה), היה מלך יוון במשך 17 שנה מ-1947 ועד 1964.

## ביוגרפיה
ימין|ממוזער|200px|פבלוס בצעירותו

### בצעירותו
פבלוס נולד ב-14 בדצמבר 1901 באתונה, לקונסטנטינוס הראשון, מלך יוון וסופיה, נסיכת פרוסיה, בתם של פרידריך השלישי, קיסר גרמניה וויקטוריה, הנסיכה המלכותית.

בצעירותו שירת פבלוס בצבא יוון, ובהמשך נשלח ללמוד באקדמיה הצבאית המלכותית בסנדהרסט, שבה היה קצין ברגימנט משמר קולדסטרים.

בין השנים 1917–1920 היה פבלוס בגלות עם אביו קוסטנטינוס הראשון בבריטניה, ושוב בין השנים 1923–1935 היה פבלוס בגלות יחד עם אחיו גאורגיוס השני, שבמהלכה אף עבד בבית חרושת למטוסים תחת שם בדוי.

בתקופת מלחמת העולם השנייה בין השנים 1941–1946, בזמן שיוון הייתה תחת שלטון גרמניה הנאצית, שהה פבלוס יחד עם הממשלה הגולה בלונדון ובקהיר, ועודד משם את תנועת ההתנגדות לנאצים.

### שלטונו
ב-1 באפריל 1947 באמצע מלחמת האזרחים ביוון, מת אחיו גאורגיוס השני, מלך יוון ללא ילדים, ופבלוס עלה לשלטון במקומו. בשנת 1949 עם סיום מלחמת האזרחים, לקח פבלוס על עצמו את המשימה של הבנייה מחדש של צפון המדינה.

בשנת 1950 החלה יוון להתאושש מבחינה כלכלית ודיפלומטית, וניהול קשרי הסחר חוזקו על ידי הביקורים הממלכתיים של פבלוס בחו"ל, ובין השאר הוא הפך למונרך היווני הראשון שנפגש עם הנשיא הטורקי. עם זאת, הקשרים עם בריטניה הפכו למתוחים עקב בעיית קפריסין, שם רוב האוכלוסייה היוונית העדיפה להתאחד עם יוון, אך בריטניה, התנגדה לכך. בסופו של דבר, קפריסין הפכה למדינה עצמאית בשנת 1960.

בשנת 1959 עבר פבלוס ניתוח להסרת קטרקט, ובשנת 1963 עבר ניתוח חירום להסרת התוספתן. בסוף פברואר 1964, עבר פבלוס ניתוח נוסף לטיפול בסרטן הקיבה, ומת כעבור שבוע ב-6 במרץ באתונה, ובנו קונסטנטינוס השני עלה לשלטון במקומו.

## משפחתו
ב-9 בינואר 1938 התחתן פבלוס עם הנסיכה פרדריקה, נסיכת הנובר בתו של ארנסט אוגוסט, דוכס בראונשווייג, ורעייתו ויקטוריה לואיזה, נסיכת פרוסיה, בתו של וילהלם השני, קיסר גרמניה ממנה היו לו 3 ילדים:
* סופיה (נולדה ב-1938)
* קונסטנטינוס (1940–2023)
* איריני (1942–2026)
ימין|ממוזער|200px|פבלוס עם אשתו פרדריקה

## אילן יוחסין
המלך פבלוס היה צאצא של שושלות המלוכה של בריטניה,רוסיה,גרמניה,יוון ודנמרק, וסבא של פליפה השישי, מלך ספרד ופבלוס, נסיך הכתר של יוון.

הוא היה גם בן דודו של הנסיך פיליפ, דוכס אדינבורו.
פבלוס, נסיך הכתר של יוון

## קישורים חיצוניים

* 
* 

קטגוריה:אבירי מסדר גיזת הזהב
קטגוריה:מלכי יוון
קטגוריה:מעוטרי עיטור הכוכב של יוגוסלביה
קטגוריה:בית שלזוויג-הולשטיין-זונדרבורג-גליקסבורג
קטגוריה:ילידי 1901
קטגוריה:נפטרים ב-1964
המשרות הרמות בשירות המדינה

**המשרות הרמות בשירות המדינה** (באנגלית: "**The** **Great Offices of State**") הוא הכינוי הנפוץ לארבע המשרות הבכירות בממשלת הממלכה המאוחדת, אלו ארבעת התפקידים היוקרתיים ביותר בשיטת הממשל הפרלמנטרי הבריטי. על פי המסורת, כאשר ראש הממשלה מכריז על חברי ממשלתו החדשה, הוא מכריז על שר האוצר, שר החוץ ושר הפנים, לרוב בסדר הזה.

## נושאי המשרות הנוכחיים

## היסטוריה
ג'יימס קלהאן הוא האדם היחיד עד היום שכיהן בכל ארבע המשרות הרמות. במאה השנים האחרונות, וינסטון צ'רצ'יל והרברט הנרי אסקווית' כיהנו כל אחד כראש ממשלה, שר אוצר ושר פנים. הרולד מקמילן וג'ון מייג'ור כיהנו כל אחד כראש ממשלה, שר אוצר ושר חוץ. ארתור ולסלי היה האדם היחידי שאחז בשלוש מהמשרות במקביל, כאשר הוא כיהן כראש ממשלה, שר פנים ושר חוץ בעת ובעונה אחת.

## נשים
11 נשים כיהנו באחת מהמשרות הנכבדות.

* משרד ראש הממשלה – מרגרט תאצ'ר (1979–1990), תרזה מיי (2016–2019), אליזבת טראס (2022)
* משרד החוץ – מרגרט בקט (2006–2007), אליזבת טראס (2021–2022), איווט קופר (מ-2025)
* משרד הפנים – ג'קי סמית (2007–2009), תרזה מיי (2010–2016), אמבר ראד (2016–2018), פריטי פאטל (2019–2022), סואלה ברוורמן (2022–2023), איווט קופר (2024–2025), שבאנה מחמוד (מ-2025)
*משרד האוצר - רייצ'ל ריבס (2024-)

## הלורד צ'נסלור ושר המשפטים
בשנת 2007 נערכה רפורמה בממשל הבריטי, במהלכה הועברו סמכויות רבות ממשרד הפנים למשרד לעניינים חוקתיים, ששמו שונה ל**משרד המשפטים** (**Secretary of State for Justice**). שר המשפטים מכהן במקביל גם כלורד צ'נסלור. בעקבות הרפורמה, נטען כי משרד המשפטים החדש הוא למעשה המשרה הרמה החמישית.

## ראו גם
* ממשלת בריטניה
* ראש ממשלת בריטניה
* שר האוצר של בריטניה
* משרד החוץ הבריטי

קטגוריה:פוליטיקאים אנגלים
קטגוריה:חברי פרלמנט בריטים
קטגוריה:ממשלת בריטניה
וילהלם ביטריך

**וילהלם ביטריך** (בגרמנית: **Wilhelm Bittrich**, 26 בפברואר 1894 – 19 באפריל 1979) היה קצין בכיר בוואפן אס אס בדרגת אובר-גרופנפיהרר אשר פיקד בין היתר על קורפוס הפאנצר אס אס ה-2 בחזית המערבית, ובכלל זה בקרב הארדנים.

לאחר המלחמה נשפט כפושע מלחמה ונידון ל-5 שנות מאסר.

## ביוגרפיה
### קריירה מוקדמת
וילהלם ביטריך נולד ב-26 בפברואר 1894 בורניגרודה שבסקסוניה לאביו שהיה פקיד ולאחר מכן סוכן.

ב-30 ביולי 1914 עם פרוץ מלחמת העולם הראשונה התגייס ביטריך לצבא האימפריה הגרמנית, והצטרף לגדוד היגר מגדבורג ה-4. ב-10 בספטמבר 1914 הועבר ביטריך לגדוד היגר המילואים ה-19, לאחר מכן הועבר לגדוד היגר ה-8, ולאחר מכן הועבר לרגימנט הרגלים ה-77. עם יחידות אלה הוא נלחם בחזית המערבית ובחזית האיטלקית, וזכה בעיטור צלב הברזל דרגה ראשונה ושנייה, וב-15 באוקטובר 1915 הועלה ביטריך לדרגת לויטננט. ב-1916 ביטריך לשירות האוויר הגרמני והוכשר כטייס, ועד סוף המלחמה הוא לחם כטייס קרב.

לאחר המלחמה הצטרף ביטריך לפרייקור, ובשנת 1923 הצטרף לרייכסווהר, שבו שירת כמדריך טיסה.

ב-1 בדצמבר 1931 הצטרף ביטריך למפלגה הנאצית, וממרץ עד יוני 1932, שירת בארגון האס אה. ב-1 ביולי 1932 הצטרף ביטריך לאס אס, ומילא בו תפקידים שונים. ב-1 באוקטובר 1936 הועלה ביטריך לדרגת אס אס שטורמבאנפיהרר, וב-30 בינואר 1938 הועלה הבא לדרגת אס אס אובר-שטורמבאנפיהרר, ומונה למפקד הגדוד השני ברגימנט דויטשלנד, ופיקד עליו במהלך האנשלוס - סיפוח אוסטריה לגרמניה הנאצית במרץ 1938. ב-1 במאי 1938 מונה ביטריך למפקד הגדוד הראשון ברגימנט דר פיהרר, וב-30 במאי 1939 הועלה לדרגת אס אס שטנדרטנפיהרר, ומונה לקצין מטה ברגימנט האס אס לייבשטנדרטה.

### מלחמת העולם השנייה
עם פרוץ מלחמת העולם השנייה, השתתף ביטריך עם רגימנט האס אס לייבשטנדרטה במערכה בפולין תחת פיקודו של יוזף דיטריך. בינואר 1940 מונה ביטריך למפקד רגימנט דויטשלנד, ופיקד עליו במהלך הקרב על צרפת, וב-1 בספטמבר 1940 הועלה לדרגת אס אס אוברפיהרר. ב-15 באוקטובר 1941 מונה ביטריך למפקד דיוויזיית האס אס ה-2, והשתתף עימה בקרב על מוסקבה, וב-19 באוקטובר 1941 הועלה לדרגת בריגדפיהרר. מקיץ 1942 עד פברואר 1943 פיקד ביטריך על דיוויזיית האס אס ה-8 והשתתף עימה בפעולות לחימה כנגד הפרטיזנים בברית המועצות. ב-15 בפברואר 1943 הוטל על ביטריך להקים את דיוויזיית האס אס ה-9, שעליה פיקד בקרבות באוקראינה, ולאחר מכן בצרפת, וב-1 במאי 1943 הועלה לדרגת גרופנפיהרר. ב-1 ביולי 1944 מונה ביטריך למפקד קורפוס הפאנצר אס אס השני, ופיקד עליו בקרבות בנורמנדי, בארנהם ומאוחר יותר בהונגריה, וב-1 באוגוסט 1944 הועלה לדרגת אובר-גרופנפיהרר.

### אחרי מלחמת העולם השנייה
לאחר המלחמה הוסגר ביטריך לצרפת באשמה שציווה להוציא להורג 17 חברי ההתנגדות בנים, אולם זוכה, לאחר שהתברר שלא היה אחראי על כך. בשנת 1953 הועמד ביטריך לדין בשנית ונשפט לחמש שנות מאסר על תליות, ביזה והצתה, אך זוכה בשנת 1954 שוב על ידי בית המשפט הצרפתי בבורדו ושוחרר. אמנם יש לציין, שביטריך לא נשפט על פשעי מלחמה שבוצעו תחתיו במהלך הלחימה בחזית המזרחית.

לאחר שחרורו התגורר ביטריך עם אשתו בעיר וולפראטשהאוזן, עד למותו ב-19 באפריל 1979.

## קישורים חיצוניים

קטגוריה:גנרלים באס אס
קטגוריה:מעוטרי צלב האבירים עם עלי אלון וחרבות
קטגוריה:מעוטרי צלב הברזל
קטגוריה:מפקדי גייסות גרמניה במלחמת העולם השנייה
קטגוריה:אנשי צבא גרמנים במלחמת העולם הראשונה
קטגוריה:גרמנים שנשבו במלחמת העולם השנייה
קטגוריה:מבצע מרקט גארדן: אישים
קטגוריה:אנשי ואפן אס אס
קטגוריה:גרמנים שנולדו ב-1894
קטגוריה:גרמנים שנפטרו ב-1979
אנדרטת החדר הנטוש

**אנדרטת החדר הנטוש** (בגרמנית: **Der verlassene Raum**) נמצאת בגינה קטנה בכיכר Koppenplatz ברובע מיטה
בברלין.

האנדרטה העשויה מברונזה, נבנתה על ידי הפסל הגרמני קרל בידרמן בשנת 1996. אין שלט הסבר במקום. האנדרטה מורכבת משולחן גדול עם שני כיסאות שאחד מהם מוסט והשני הפוך, דבר שמתאר את מהירות נטישת החדר לאחר שנפרץ על ידי הנאצים ותושביו הובלו לנקודת איסוף.

בהיקף רצפת החדר חקוקות מילים משיר של זוכת פרס נובל, נלי זק"ש:

## קישורים חיצוניים

* אנדרטת החדר הנטוש, באתר spotted by locals.
* בעקבות נלי זק"ש, באתר שפיץ.

קטגוריה:ברלין: אנדרטאות להנצחת השואה